Príloha č.1 k notifikácii o zmene, ev. č.: 2016/06251-Z1B

SÚHRN CHARAKTERISTICKÝCH VLASTNOSTÍ LIEKU



1.	NÁZOV LIEKU

Zolpidem Xantis 10 mg
filmom obalené tablety


2.	KVALITATÍVNE A KVANTITATÍVNE ZLOŽENIE

Každá tableta Zolpidemu Xantis obsahuje 10 mg zolpidémiumtartrátu.

Pomocná látka so známym účinkom: 65 mg bezvodej laktózy
Úplný zoznam pomocných látok, pozri časť 6.1.


3.	LIEKOVÁ FORMA

filmom obalená tableta
Biele až takmer biele, podlhovasté filmom obalené tablety s deliacou ryhou a priemerom 9 mm. 
Tableta sa môže rozdeliť na rovnaké dávky.


4.	KLINICKÉ ÚDAJE

4.1	Terapeutické indikácie

Zolpidem Xantis 10 mg je indikovaný dospelým na krátkodobú liečbu nespavosti v situáciách, kedy nespavosť spôsobuje únavu alebo ťažkú vyčerpanosť pacienta.

4.2	Dávkovanie a spôsob podávania

Zolpidem Xantis 10 mg účinkuje rýchlo, a preto sa má užívať bezprostredne pred uložením sa do postele alebo až v posteli. 

Liek sa má užiť jednorázovo a nemá sa znovu užívať počas tej istej noci. 
Odporúčaná denná dávka pre dospelých je 10 mg užitých tesne pred spaním. Má sa užiť najnižšia účinná dávka, avšak nesmie sa prekročiť dávka 10 mg. 

Liečba má byť čo najkratšia. Priemerná dĺžka liečby sa pohybuje od niekoľkých dní až po maximálne 4 týždne, vrátane znižovania dávky až po ukončenie liečby. Proces ukončovania liečby je potrebné prispôsobiť individuálnym potrebám pacienta. 

Osobitné skupiny pacientov
Pediatrická populácia
Zolpidem sa nemá používať u detí a dospievajúcich vo veku do 18 rokov vzhľadom na obmedzené množstvo údajov o použití v tejto vekovej skupine. V súčasnosti dostupné údaje získané z placebom kontrolovaných klinických štúdií sú opísané v časti 5.1.

Starší pacienti
U starších alebo zoslabnutých pacientov, ktorí môžu byť zvlášť citliví na účinky zolpidemu sa odporúča dávka 5 mg. Denná dávka u týchto pacientov nemá prekročiť 5 mg.

Poškodenie funkcie pečene
U pacientov s narušenou funkciou pečene sa znižuje klírens a metabolizmus zolpidemu, a preto u týchto pacientov má byť úvodná dávka 5 mg a osobitnú pozornosť je potrebné venovať hlavne starším pacientom. Ak klinická odpoveď nie je postačujúca a liek je dobre znášaný, môže sa dávka zvýšiť u dospelých (do 65 rokov) na 10 mg. 

Spôsob podávania
Na vnútorné použitie.

4.3	Kontraindikácie

Precitlivenosť na zolpidem alebo na ktorúkoľvek z pomocných látok uvedených v časti 6.1. 
Zolpidem je kontraindikovaný u pacientov s obštruktívnym spánkovým apnoe, myasténiou gravis, závažnou hepatálnou insuficienciou, akútnou a/alebo závažnou respiračnou depresiou.

4.4	Osobitné upozornenia a opatrenia pri používaní

Príčina nespavosti sa má identifikovať vždy keď je to možné a sprievodné znaky sa majú vyliečiť ešte pred začatím liečby hypnotikami. Ak nespavosť pretrváva aj 7 – 14 dní od začatia liečby, môže to znamenať prítomnosť psychickej alebo fyzickej poruchy a pacient sa musí starostlivo a v pravidelných intervaloch monitorovať.

Respiračná insuficiencia 
Pri predpisovaní zolpidemu pacientom s nedostatočnou funkciou dýchania je potrebná zvýšená opatrnosť, pretože hypnotiká môžu tlmiť respiračnú aktivitu (pozri časť 4.8).

Hepatálna insuficiencia
Klírens a metabolizmus zolpidemu je znížený pri hepatálnej insuficiencii, a preto sa má u týchto pacientov znížiť dávka. Pozri časť 4.2.

Starší pacienti
Starší a zoslabnutí pacienti majú užívať nižšie dávky. Pozri časť 4.2.

Psychotické poruchy
Hypnotiká, akým je zolpidem, sa neodporúčajú na primárnu liečbu psychotických porúch.

Depresia
Tak ako pri iných hypnotikách/sedatívach, zolpidem sa má podávať s opatrnosťou  pacientom s evidentnými prejavmi depresie. U pacientov sa môžu prejaviť samovražedné sklony, a preto vzhľadom na možnosť úmyselného predávkovania, je potrebné týmto pacientom predpisovať len minimálne množstvá zolpidemu. Už existujúca depresia sa môže pri užívaní zolpidemu manifestovať. Keďže nespavosť môže byť symptómom depresie, pacientov stav sa má prehodnotiť, ak nespavosť pretrváva. 

Všeobecné informácie týkajúce sa účinkov po podaní hypnotík, ktoré má predpisujúci lekár vziať do úvahy, sú uvedené nižšie.  

Tolerancia
Hypnotický účinok sedatív/hypnotík, akým je zolpidem, sa môže znížiť po opakovanom užívaní počas niekoľkých týždňov.

Závislosť
Užívanie sedatív/hypnotík, akým je zolpidem, môže viesť k vzniku fyzickej a psychickej závislosti. Riziko vzniku závislosti sa zvyšuje s dávkou a dĺžkou liečby, je tiež väčšie u pacientov s psychickými poruchami a/alebo alkoholovou alebo drogovou závislosťou v anamnéze. Takíto pacienti musia byť počas užívania hypnotík pod dôkladným dozorom. 
Ak sa už psychická závislosť vyvinula, náhle ukončenie liečby bude sprevádzané abstinenčnými príznakmi. Tieto môžu pozostávať z bolesti hlavy alebo svalov, extrémnej úzkosti a napätia, nepokoja, zmätenosti a podráždenosti. V závažných prípadoch sa môžu vyskytnúť nasledujúce príznaky: derealizácia, depersonalizácia, hyperakúzia, znecitlivenosť a mravčenie končatín, precitlivenosť na svetlo, hluk a fyzický kontakt, halucinácie alebo epileptické záchvaty. 

Návrat (rebound fenomén) nespavosti 
Po prerušení liečby hypnotikami sa môže objaviť dočasný syndróm, pri ktorom sa symptómy, ktoré boli dôvodom pre liečbu sedatívami/hypnotikami znovu vrátia v silnejšej forme. Toto môže byť sprevádzané inými reakciami vrátane zmien nálady, úzkosti a nepokoja.
Je dôležité, aby bol pacient informovaný o možnosti vzniku tzv. rebound fenoménu, čím sa minimalizuje úzkosť spôsobená týmito symptómami, ktoré sa môžu objaviť po ukončení liečby. Riziko syndrómu z vysadenia alebo návratu nespavosti sa ukázalo, že je väčšie po náhlom ukončení liečby, preto sa odporúča postupné znižovanie dávky podľa klinickej potreby.
V prípade užívania sedatív/hypnotík s krátkotrvajúcim účinkom sa môžu objaviť príznaky z vysadenia aj počas intervalu medzi dávkami, najmä pri vysokých dávkach.

Amnézia
Sedatíva/hypnotiká, akým je zolpidem, môžu navodiť anterográdnu amnéziu. Stav sa najčastejšie objavuje niekoľko hodín po užití lieku. Na zníženie rizika sa pacienti majú uistiť, že môžu spať nepretržite 8 hodín (pozri časť 4.8).

Iné psychické a paradoxné reakcie
Počas užívania sedatív/hypnotík sa môžu vyskytnúť iné psychické a paradoxné reakcie ako nepokoj, zhoršená nespavosť, rozrušenie, podráždenosť, agresia, bludy, zúrivosť, nočné mory, halucinácie, abnormálne správanie a iné neprimerané prejavy správania. Ak sa vyskytnú, užívanie zolpidemu sa má prerušiť. Uvedené reakcie sa častejšie vyskytujú u starších pacientov.

Somnambulizmus a s tým spojené správanie
U pacientov, ktorí užívali zolpidem a neboli úplne prebudení zo spánku bola zaznamenaná námesačnosť a iné s tým spojené správanie ako vedenie vozidla v spánku, príprava a konzumácia jedla, telefonovanie alebo sexuálne aktivity, s amnéziou tejto udalosti. Zdá sa, že užívanie alkoholu a iných látok tlmiacich činnosť CNS spolu so zolpidemom zvyšuje riziko takéhoto správania, rovnako ako užívanie zolpidemu v množstvách väčších ako je odporúčaná dávka. Je potrebné dôkladne zvážiť prerušenie užívania zolpidemu u pacientov hlásiacich takéto správanie (napr. vedenie vozidla v spánku) pre riziko ohrozenia samotného pacienta a iných osôb (pozri časť 4.8) 

Ťažké zranenia
Zolpidem Xantis môže vzhľadom na svoje farmakologické vlastnosti spôsobiť ospalosť a znížiť úroveň vedomia, čo môže viesť k pádom a následne ťažkým zraneniam. 

Zhoršenie psychomotorických schopností nasledujúci deň
Riziko zhoršenia psychomotorických schopností nasledujúci deň vrátane zhoršenej schopnosti viesť vozidlá je vyššia, ak sa:
· zolpidem užije menej ako 8 hodín pred vykonávaním činností, ktoré si vyžadujú zvýšenú pozornosť (pozri časť 4.7)	
· užije vyššia dávka, ako je odporúčaná	 
· zolpidem podáva súčasne s inými liekmi s tlmivým účinkom na CNS, s inými liekmi zvyšujúcimi hladinu zolpidemu v krvi, s alkoholom alebo s nezákonnými drogami (pozri časť 4.5).

Zolpidem sa má užiť jednorázovo tesne pred spaním a nemá sa znovu užívať počas tej istej noci.

Zolpidem Xantis obsahuje laktózu. Pacienti so zriedkavými dedičnými problémami galaktózovej intoleranie, lapónskeho deficitu laktázy alebo glukózo-galaktózovej malabsorpcie nesmú užívať tento liek.

4.5	Liekové a iné interakcie

Alkohol
Súčasné užívanie s alkoholom sa neodporúča.
Sedatívny účinok môže byť silnejší ak sa liek užíva v kombinácii s alkoholom. To ovplyvňuje schopnosť viesť motorové vozidlá alebo obsluhovať stroje.

Kombinácia s liekmi s tlmivým účinkom na CNS
Zvýšenie tlmivého účinku na CNS sa môže objaviť v prípadoch súčasného užívania s antipsychotikami (neuroleptiká), hypnotikami, anxiolytikami/sedatívami, antidepresívami, narkotickými analgetikami, antiepileptikami, anestetikami a antihistaminikami so sedatívnym účinkom. Z tohto dôvodu môže súčasné užívanie zolpidemu s týmito liekmi zvýšiť ospalosť a zhoršiť psychomotorické schopnosti nasledujúci deň vrátane zhoršenej schopnosti viesť vozidlá (pozri časť 4.4 a 4.7). Boli hlásené aj izolované prípady vizuálnych halucinácií u pacientov užívajúcich zolpidem s antidepresívami s obsahom bupropiónu, dezipramínu, fluoxetínu, sertralínu a venlafaxínu.

Súčasné užívanie fluoxamínu môže zvýšiť hladinu zolpidemu v krvi, preto sa súčasné užívanie neodporúča.

V prípade narkotických analgetík sa tiež môže objaviť zvýšená eufória vedúca k zvýšenej psychickej závislosti. 

CYP450 inhibítor a induktory
Súčasné užívanie ciprofloxacínu môže zvýšiť hladinu zolpidemu v krvi, preto sa ich súčasné užívanie neodporúča.

Látky inhibujúce určité pečeňové enzýmy (najmä cytochróm CYP450) môžu zvýšiť aktivitu niektorých hypnotík. 

Zolpidem sa metabolizuje prostredníctvom niekoľkých hepatálnych enzýmov zo systému cytochrómu P450, hlavný enzým je CYP3A4 s prispením enzýmu CYP1A2.

Farmakodynamický účinok zolpidemu sa pri súčasnom užívaní s rifampicínom (CYP3A4 induktor) znižuje. Avšak, keď sa zolpidem užíval s itrakonazolom (CYP3A4 inhibítor), jeho farmakokinetika a farmakodynamika neboli výrazne ovplyvnené. Klinický význam týchto poznatkov nie je známy. 

Súčasné podávanie zolpidemu a ketokonazolu (200 mg dvakrát denne), silný inhibítor 
CYP3A4, predlžuje eliminačný polčas zolpidemu, zvyšuje celkovú AUC a znižuje zdanlivý klírens po perorálnom podaní v porovnaní s podávaním zolpidemu súčasne s placebom. Celková AUC pre zolpidem podávaný súčasne s ketokonazolom sa zvýšila 1,83-násobne oproti zolpidemu podávanému samostatne. Obvyklá úprava dávkovania zolpidemu nemusí byť potrebná, ale pacienti musia byť poučení, že užívanie zolpidemu s ketokonazolom môže zvýšiť sedatívny účinok.

Iní lieky
Keď sa zolpidem podal s warfarínom, digoxínom alebo ranitidínom, nepozorovali sa žiadne významné farmakokinetické interakcie.

4.6	Fertilita, gravidita a laktácia

Gravidita
Ako preventívne opatrenie je vhodnejšie vylúčiť užívanie zolpidemu v tehotenstve.

Nie sú k dispozícii alebo je iba obmedzené množstvo údajov o použití zolpidemu u gravidných žien. Hoci štúdie na zvieratách nepreukázali žiadne teratogénne alebo embryotoxické účinky, bezpečnosť v priebehu tehotenstva sa nestanovila. Ako aj pri iných liekoch, ani zolpidem sa nemá užívať v tehotenstve, najmä počas prvého trimestra . 

Ak sa liek predpisuje žene vo fertilnom veku je potrebné ju upozorniť, že ak bude plánovať tehotenstvo alebo bude mať podozrenie, že je tehotná, musí kontaktovať svojho lekára kvôli ukončeniu liečby. 

Ak zolpidem užívala žena počas vyššieho štádia tehotenstva alebo počas pôrodu, je vzhľadom na farmakologický účinok lieku možné očakávať účinky na novorodenca ako je hypotermia, hypotónia a stredne ťažká respiračná depresia. Ak sa zolpidem užíval súčasne s inými liekmi tlmiacimi CNS na konci gravidity, boli hlásené prípady ťažkej neonatálnej respiračnej depresie. 

Navyše, u detí narodených matkám, ktoré chronicky užívali sedatíva/hypnotiká počas vyšších štádií tehotenstva sa môže vyvinúť fyzická závislosť a v postnatálnom období je riziko vzniku abstinenčných príznakov.

Dojčenie
Malé množstvo zolpidemu prechádza do materského mlieka. Užívanie zolpidemu u dojčiacich matiek sa preto neodporúča.

4.7	Ovplyvnenie schopnosti viesť vozidlá a obsluhovať stroje

Zolpidem Xantis 10 mg má veľký vplyv na schopnosť viesť vozidlá a obsluhovať stroje.

Vodiči vozidiel a pracovníci obsluhujúci stroje majú byť upozornení na to, že tak ako v prípade iných hypnotík, ráno po liečbe existuje možné riziko malátnosti, predĺženého reakčného času, závratov, ospalosti, rozmazaného/dvojitého videnia, zníženej ostražitosti a zhoršenej schopnosti viesť vozidlá (pozri časť 4.8). Na minimalizovanie tohto rizika sa odporúča obdobie odpočinku v trvaní najmenej 8 hodín medzi užitím zolpidemu a vedením vozidla, obsluhovaním strojov a prácou vo výškach.

Zhoršenie schopnosti viesť vozidlá a prejavy ako je mikrospánok sa objavili v prípade podania zolpidemu samostatne pri terapeutických dávkach.

Okrem toho súčasné podanie zolpidemu s alkoholom a inými liekmi s tlmiacim účinkom na CNS zvyšuje riziko takýchto prejavov pozri časti 4.4. a 4.5). Pacienti majú byť upozornení, aby neužívali zolpidem s alkoholom alebo inými psychoaktívnymi látkami. 

4.8	Nežiaduce účinky

Nasledujúce nežiaduce účinky sú rozdelené podľa orgánových tried a na základe frekvencie výskytu sa delia na:
veľmi časté 1/10; časté 1/100 až <1/10; menej časté 1/1,000 až <1/100; zriedkavé 1/10,000 až <1/1,000;  veľmi zriedkavé <1/10,000; neznáme (z dostupných údajov)

Existujú dôkazy o vzťahu medzi dávkou a nežiaducimi účinkami spojenými s užívaním zolpidemu, najmä pre určité účinky na CNS. Ako sa odporúča v časti 4.2, tieto majú byť teoreticky slabšie, ak sa zolpidem užíva bezprostredne pred uložením sa do postele alebo až v posteli.. Vykytujú sa najčastejšie u starších pacientov.

	Trieda orgánových systémov
	Časté  
	Menej časté
	Neznáme 

	Poruchy imunitnéhy systému
	
	
	angioneurotický edém

	Psychické poruchy
	halucinácie, rozrušenie, nočné mory
	stav zmätenosti, podráždenosť
	nepokoj, agresia, bludy, zúrivosť, psychózy, neprimerané správanie, somnambulizmus (pozri časť 4.4), závislosť (abstinenčné syndrómy alebo rebound fenomén sa môžu vyskytnúť po prerušení liečby), poruchy libida, depresia (pozri časť 4.4)
Väčšina týchto psychických nežiaducich účinkov je spojená s paradoxnými reakciami.

	Poruchy nervového systému
	ospanlivosť, bolesť hlavy, závraty, zhoršujúca sa insomnia, anterográdna amnézia (tento účinok môže byť sprevádzaný nepri-meraným správaním)
	
	znížená úroveň vedomia

	Poruchy oka
	
	dvojité videnie
	

	Poruchy dýchacej sstavy, hrudníka a mediastína
	
	
	respiračná depresia (pozri časť 4.4)

	Poruchy gastrointestinálneho traktu
	hnačka, nutkanie na vracanie, vracanie, bolesti brucha
	
	

	Poruchy pečene a žlčových ciest
	
	
	zvýšenie pečeňových enzýmov

	Poruchy kože a podkožného tkaniva
	
	
	vyrážka, svrbenie, žihľavka, nadmerné potenie

	Poruchy kostrovej a svalovej sústavy a spojivového tkaniva
	bolesť chrbta
	
	svalová slabosť

	Infekcie a nákazy
	infekcie horných dýchacích ciest, infekcie dolných dýchacích ciest
	
	

	Celkové poruchy a reakcie v mieste podania
	únava
	
	poruchy chôdze, lieková tolerancia, pády (prevažne u starších pacientov a ak sa zolpidem neužíval podľa predpísaného odporúčania) (pozri časť 4.4)


Hlásenie podozrení na nežiaduce reakcie
Hlásenie podozrení na nežiaduce reakcie po registrácii lieku je dôležité. Umožňuje priebežné monitorovanie pomeru prínosu a rizika lieku. Od zdravotníckych pracovníkov sa vyžaduje, aby hlásili akékoľvek podozrenia na nežiaduce reakcie prostredníctvom národného systému hlásenia uvedeného v Prílohe V.

4.9	Predávkovanie

V prípadoch predávkovania samotným zolpidemom alebo v kombinácii s inými látkami tlmiacimi činnosť CNS (vrátane alkoholu) bola zaznamenaná porucha vedomia (od ospanlivosti až po kómu), ale aj závažnejšia symptomatológia vrátane prípadov úmrtia.

Majú sa použiť všeobecné symptomatické a podporné opatrenia. Ak vyprázdnenie žalúdka nie je vhodné, na zníženie absorpcie sa má podať aktívne uhlie. Lieky so sedatívnym účinkom sa majú vynechať aj v prípade objavenia sa excitácie. Pri závažných príznakoch je možné zvážiť podanie flumazenilu. Avšak, podanie flumazenilu môže prispieť k výskytu neurologických symptómov (kŕče).

Zolpidem nie je dialyzovateľný. Hemodialýza a nútená diuréza nie sú účinné v dôsledku veľkého distribučného objemu a vysokej väzby zolpidemu na plazmatické proteíny.


5.	FARMAKOLOGICKÉ VLASTNOSTI

5.1	Farmakodynamické vlastnosti

Farmakoterapeutická skupina: Hypnotikum a sedatívum, 
ATC kód: N05CF02

Zolpidem je imidazopyridín, ktorý sa prednostne viaže na subtyp omega-1 (známy je tiež ako subtyp 1 benzodiazepínov), čo zodpovedá GABA-A receptoru, ktorý obsahuje alfa-1 subjednotku, zatiaľ čo benzodiazepíny sa neselektívne viažu aj na omega-1 aj omega-2 subtypy. Ovplyvnenie toku chloridových aniónov prostredníctvom týchto receptorov vedie k špecifickému sedatívnemu účinku, ktorý reprezentuje zolpidem. Tieto účinky možno zvrátiť benzodiazepínovým antagonistom flumazenilom. 

U zvierat: Selektívna väzba zolpidemu na omega-1 receptory môže vysvetliť virtuálnu absenciu myorelaxačného a antikonvulzívneho účinku na zvieratách pri hypnotickej dávke, ktoré sa normálne vyskytujú pri benzodiazepínoch, ktoré nie sú selektívne pre omega-1 väzbové miesta.

U ľudí: Zolpidem skracuje nástup spánku, znižuje počet prebudení, čo zvyšuje dĺžku a kvalitu spánku. Tieto účinky sú spojené s charakteristickým EEG profilom, odlišným od profilu benzodiazepínov. V štúdiách, v ktorých sa hodnotilo percento času strávené v každom štádiu spánkového cyklu, zolpidem vo všeobecnosti zachoval jednotlivé štádiá spánku.
Pri odporúčanej dávke zolpidem neovplyvňuje REM fázu. Zachovanie hlbokého spánku (fáza 3 a 4 – NREM ) sa môže vysvetliť selektívnou väzbou zolpidemu na omega-1 receptory. 
Všetky známe účinky zolpidemu sú zvrátiteľné benzodiazepínovým antagonistom flumazenilom.

Randomizované štúdie preukázali presvedčivé dôkazy o účinnosti 10 mg zolpidemu.
V randomizovanej, dvojito zaslepenej štúdii u 462 dospelých zdravých dobrovoľníkov vo veku menej ako 65 rokov s prechodnou nespavosťou sa preukázalo, že zolpidem 10 mg znížil priemerný čas zaspávania o 10 minút v porovnaní s placebom, zatiaľ čo 5 mg zolpidem o 3 minúty.

V randomizovanej, dvojito zaslepenej štúdii u 114 dospelých pacientov vo veku menej ako 65 rokov s chronickou nespavosťou, zolpidem 10 mg znížil priemerný čas zaspávania o 30 minút v porovnaní s placebom, zatiaľ čo 5 mg zolpidem o 15 minút.

U niektorých pacientov môže byť účinná nižšia dávka 5 mg.

Pediatrická populácia: Bezpečnosť a účinnosť zolpidemu u detí mladších ako 18 rokov nebola stanovená. Randomizovaná placebom kontrolovaná štúdia u 201 detí vo veku 6 až 17 rokov s insomniou spojenou s poruchou pozornosti sprevádzanou hyperaktivitou (ADHD - Attention Deficit Hyperactivity Disorder) nepreukázala účinnosť zolpidemu 0,25 mg/kg/deň (maximálne 10 mg/deň) v porovnaní s placebom. Psychické poruchy a poruchy nervového systému tvorili najčastejšie sa vyskytujúce nežiaduce udalosti pozorované pri liečbe zolpidemom oproti placebu a zahŕňali závrat (23,5 % oproti 1,5 %), bolesť hlavy (12,5 % oproti 9,2 %) a halucinácie (7,4 % oproti 0 %) (pozri časť 4.2 a 4.3).

5.2 	Farmakokinetické vlastnosti

Absorpcia
Zolpidem sa aj rýchlo absorbuje a má rýchly nástup účinku. Po perorálnom podaní je biologická dostupnosť 70 % v dôsledku „first-pass“ metabolizmu. Maximálna plazmatická koncentrácia sa dosahuje za 0,5-3 hodiny.

Distribúcia
Distribučný objem u dospelých je 0,54 ± 0,02 l/kg a znižuje sa u veľmi starých pacientov na 0,34 ± 0,05 l/kg. Väzba na proteíny je 92,5 % ± 0,1 %. 

Eliminácia
Eliminačný polčas je krátky, s priemernou hodnotou 2,4 hodiny (± 0,2 hodiny) a trvanie účinku je do 6 hodín. Farmakokinetický profil zolpidemu je lineárny v terapeutickom rozsahu a nemení sa po opakovanom podaní.

Všetky metabolity sú farmakologicky neaktívne a vylučujú sa močom (56 %) a stolicou (37 %). Naviac, neovplyvňujú väzbu zolpidemu na plazmatické bielkoviny.

V štúdiách sa ukázalo, že zolpidem nie je dialyzovateľný.

Osobitné skupiny pacientov
Plazmatické koncentrácie u starých ľudí a pri hepatálnom poškodení sú zvýšené, môže byť potrebné upraviť dávkovanie u týchto pacientov.

U pacientov s renálnou insuficienciou, či už s dialýzou alebo bez nej, je klírens mierne znížený. Iné farmakokinetické parametre nie sú ovplyvnené.

5.3	Predklinické údaje o bezpečnosti

Predklinické údaje získané na základe obvyklých farmakologických štúdií bezpečnosti, toxicity po opakovanom podávaní, genotoxicity, karcinogénneho potenciálu, reprodukčnej toxicity a vývinu neodhalili žiadne osobitné riziko pre ľudí.


6. FARMACEUTICKÉ INFORMÁCIE

6.1 	Zoznam pomocných látok

jadro tablety:
mikrokryštalická celulóza E460
bezvodá laktóza
sodná soľ karboxymetylškrobu
magnézium stearát E470b
koloidný oxid kremičitý bezvodý E551

obal:
oxid titaničitý
mastenec
makrogol
polyvinylalkohol

6.2 	Inkompatibility

Neaplikovateľné.

6.3 	Čas použiteľnosti

2 roky

6.4 	Špeciálne upozornenia na uchovávanie

Tento liek nevyžaduje žiadne špeciálne podmienky na uchovávanie. Liek uchovávajte v pôvodnom obale na ochranu pred svetlom.

6.5 	Druh obalu a obsah balenia

PVC/PVdC/Alu blister, škatuľka a  písomná informácia pre používateľa
5, 7, 10, 15, 20, 30, 50, 60, 90 a 100 filmom obalených tabliet
Na trh nemusia byť uvedené všetky veľkosti balenia.

6.6 	Špeciálne opatrenia na likvidáciu a iné zaobchádzanie s liekom

Všetok nepoužitý liek alebo odpad vzniknutý z lieku sa má zlikvidovať v súlade s národnými požiadavkami. 

